Imtella' Novembru 11, 2021 Rapport: Fiorella Pace Filmat: CVC Media Bibien is-sema nfetħu sew fis-sigħat bikrin ta' dalgħodu, hekk kif maltempata bir-ragħad ħakmet diversi nħawi fil-gżejjer Maltin, bl-agħar milqut kien Għawdex. Ix-xita li niżlet f'siegħa f'xi nħawi Għawdxin wasslet biex ikkawżat għargħar u diffikultajiet lil xi residenti u bdiewa minħabba d-dulluvju ta' ilma li nġemgħa fit-toroq. F'għadd ta' lokalitajiet f'Għawdex niżlet 'l fuq minn 99 millimetru xita f'anqas minn siegħa; ammont li s-soltu jinżel f'xahar sħiħ. Il-lokalità ta' Għajnsielem kienet l-agħar li ntlaqtet mill-maltemp li ħakem dalgħodu. Ix-xita mkejla f'Għajnsielem kienet 115.3 millimetru. Fid-dawl ta' dan, is-sindku ta' Għajnsielem, Kevin Cauchi tkellem ma' TVMnews+ u appella biex in-nies jevitaw ċertu toroq li kienu mgħarrqa filgħodu. "Is-sitwazzjoni kienet tidher xejn feliċi. Minnufih ċempilna lill-pulizija u lis-civil protection li mall-ewwel ġew fuq il-post biex nassiguraw li m'hemm ebda periklu għar-residenti u filfatt b'mod pożittiv ħadd ma weġġa u ma kellniex rapport ta' inċidenti però ovvjament f'dawn is-sigħat issa beda x-xogħol tat-tindif. bdew deħlin ukoll diversi rapporti ta' ħitan tas-sejjieħ imwaqqa'. Saret ħafna ħsara madwar Għajnsielem u anke diversi lokalitajiet madwar Għawdex." Wara l-maltemp, għadd ta' residenti f'Għajnsielem ħarġu jagħtu daqqa t'id fit-toroq biex titnaddaf il-ħerba li ħalliet warajha x-xita. F'tal-anqas tliet lokalitajiet oħra Għawdxin għamel dulluvju ta' xita wkoll. Tkejlu 98 millimetru xita fix-Xewkija, 90 millimetru fis-Sannat u 89 millimetru fix-Xagħra. Kawża tal-maltemp, l-ilma li niżel mill-art u l-ħamrija, il-baħar biddel lewnu wkoll. F'Malta wkoll il-maltemp għamel ġmielu. Filmati mibgħuta liċ-ċentru tal-aħbarijiet juru x-xita qliel nieżla fiż-Żejtun. Dan l-istazzjon hu infurmat li membri mid-Dipartiment tal-Protezzjoni Ċivili issejħu l-biċċa l-kbira f'Għawdex, iżda f'Malta wkoll kienu mħabbtin ineħħu biċċiet ta' siġar li waqgħu f'xi partijiet ta' Malta u jaraw li t-toroq ikunu siguri għas-sewqan.